Uitspraak gelewer oor ‘spioenasiebande’-appèlaansoekJacob Zuma. Foto: Flickr/GovernmentZA Die NVG het in Julie aangekondig dat hy die konstitusionele hof direk sal nader oor die hooggeregshof uitspraak wat bevind het dat die besluit om die 783 aanklagte teen Zuma te laat vaar, irrasioneel was. Die aanklagte hou verband met die sogenaamde spioenasiebande-saak. Zuma het ŉ aansoek om verlof tot appèl teen dieselfde uitspraak by die appèlhof ingedien. Bongani Ngqulunga, woordvoerder van die presidensie, het Vrydag gesê die president wag op die uitspraak van appèlhof oor die saak. Die DA het Vrydag in reaksie op die konstitusionele hof se uitspraak gesê die hof se weiering om die aansoek aan te hoor plaas net weer eens klem op die feit dat die NVG en Zuma enigiets sal doen om te verhoed dat Zuma sy dag in die hof kry. James Selfe, voorsitter van die DA se federale komitee, het gesê die party hou vol dat die appèl geen redelike kans op sukses het nie en dat daar geen ander dwingende redes is waarom dit aangehoor moet word nie. “Ons is oortuig dat die appèlhof tot dieselfde bevinding sal kom. Dit is tyd vir Zuma, en sy gekaapte staatsinstansies, om op te hou om die onvermydelike uit te stel. Zuma, soos enige ander Suid-Afrikaner wat van ŉ misdaad aangekla word, moet sy dag in die hof kry en antwoord op die 783 aanklagte teen hom. Die grondwetlike beginsel van die reg hang daarvan af,” het Selfe gesê.